ՀՀ Տավուշի մարզպետ Հովիկ Աբովյանի ելույթը Համահայկական խաղերի ջահի Բերդում հանդիսավոր հյուրընկալության ժամանակ 13.06.2015թ.

Հարգարժան հյուրեր,

սիրելի տավուշցիներ

Այսօր մենք ականատեսն ենք ու մասնակիցը խորհրդանշական ու կարևորագույն մի միջոցառման: Համահայկական 6-րդ ամառային խաղերի ջահը, այսօր՝ հունիսի 13-ին, Տավուշի մարզի Բերդ քաղաքում է: Սա պատահական ընտրություն չէ. Համահայկական 6-րդ խաղերը համընկնելով Մեծ եղեռնի 100-րդ տարելիցի հետ, ընդգրկվել են դրան նվիրված միջոցառումների շարքում: Իսկ խաղերի խորհրդանիշ ջահի վառման արարողությունն այս տարի իր մեջ մեծ խորհուրդ է կրում: Վառվելով հայոց հերոսական քաղաք Շուշիում, այն կշրջի հայաստանյան քաղաքներում, ապա միանալով սփյուռքից բերված մյուս ջահի հետ, օգոստոսի 2-ից 13-ը վառ կպահի ամբողջ աշխարհի հայերին մեկտեղ հավաքող խաղերի ընդհանուր ջահը: Հայաստան-Սփյուռք-Արցախ կուռ ու անսասան եռամիասնության վկայություն հանդիսացող խաղերի գլխավոր խորհրդանիշն, իհարկե, պիտի լիներ նաև Տավուշի մարզում, Բերդ քաղաքում: Այս տարածաշրջանում լավ գիտեն միասնական ու համախմբված լինելու արժեքը, քանզի հենց այդ ոգով են ամուր պահում մեր երկրի սահմանները: Համահայկական խաղերի ջահի վառման արարողությունը մի առանձին տոնակատարություն է, որին յուրահատուկ մասնկացություն է ունենում նաև Տավուշի մարզը, մասնավորապես Բերդ քաղաքը:

Ես ուզում եմ նաև բոլորիս անունից հաջողություն մաղթել Համահայկական խաղերի մասնակիցներին: Տավուշի մարզը Համահայկական խաղերում կներկայացնեն 56 պատվիրակ և 48 մարզիկ: Թող այս խաղերը նոր ուժ ու եռանդ հաղորդեն Ձեզ, սիրելի մարզիկներ, ու դառնան խթան շատ այլ մեծ հաղթանակների համար: Թեև պետք է նաև խոստովանենք, որ սա միայն մարզական միջոցառում չէ, այլ բոլոր հայերի համերաշխության ևս մեկ դրսևորում: Համահայկական խաղերը ճիշտ ընտրված միջոց են աշխարհին ներկայանալու որպես քաղաքակիրթ և սեփական ավանդույթներն ունեցող ժողովուրդ, ով սփռված լինելով ամբողջ աշխարհով մեկ, միևնույն ժամանակ ամուր թելերով կապված է Մայր հայրենիքի՝ Հայաստանի հետ: Սրանք նաև այն եզակի խաղերն են, որտեղ չկան հաղթողներ ու պարտվողներ, այստեղ հաղթող ենք բոլորս, հայ ազգն ու մեր միասնականությունը: Եվ ուրեմն, թող վառ լինի Համահայկական 6-րդ խաղերի ջահի կրակը՝ ամբողջ աշխարհին ավետելով, որ հայերը համախմբված են հանուն իրենց երկրի բարօրության ու զարգացման:

Բարի երթ համահայկական 6-րդ խաղերին: